Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: illetve az igényelt ellátási forma a kérelmező nevével együtt megismerhetővé válik. A szabálysértési nyilvántartást a szabálysértésekről szóló 1968. évi I. törvénynek (Sztv.) megfelelően vezetik: az iratokat ötévente semmisítik meg, azonban két év elteltével
Paragraph Index: 1345

illetve az igényelt ellátási forma a kérelmező nevével együtt megismerhetővé válik. A szabálysértési nyilvántartást a szabálysértésekről szóló 1968. évi I. törvénynek (Sztv.) megfelelően vezetik: az iratokat ötévente semmisítik meg, azonban két év elteltével kikerülnek a nyilvántartásból, és nem használhatók fel semmilyen célra. A közgyűlés nyilvános üléseit egyenes adásban közvetíti a helyi televízió, majd azt egy későbbi időpontban megismétlik. A közgyűlés nyilvános üléseiről készült jegyzőkönyvet bárki megismerheti. A közgyűlés elé kerülő előterjesztéseket a képviselőkkel egyidejűleg megkapja a sajtó és a civil szervezetek. A Dunántúli Naplóban két nappal az ülés előtt megjelenik a napirend. Zárt ülést a személyi és a szociális ügyek tárgyalásánál, a támogatások odaítélésénél, illetve az üzleti titok védelme érdekében tartanak. Az üzleti titkot tartalmazó döntésről a következő ülésen tájékoztatást adnak. Az önkormányzat ingyenes lapja a Pécsi Kisokos, amely közhasznú információkat tartalmaz. A Déli Extra című információs hetilapban egy oldalon jelennek meg az önkormányzat hírei, havonta egyszer további két oldal áll a rendelkezésükre. A fontosabb információk (szervezeti felépítés, munkatársak stb.) az interneten is elérhetők. (632/H/1999) A pécsi Aranysas gyógyszertárban a vények nyilvántartásának, feldolgozásának, tárolásának, valamint az adatok továbbításának gyakorlati megvalósulásával ismerkedtünk. A kábítószert tartalmazó gyógyszerek vényeit páncélszekrényben, az egyéb vényeket zárható lemezszekrényben tárolják. A vényadatokat (orvos, gyógyszer, TAJ-szám) számítógépen is nyilvántartják. A program jelszóval védett, eltérő hozzáférési szintekkel, jogosultságokkal a gyógyszertár dolgozói számára. Az adatállományt havonta lemezre mentik, melyet elkülönítetten tárolnak. Külső hozzáférés nem lehetséges, a program minden műveletet naplóz. A nyilvántartásból hivatalos megkeresésre a Megyei Egészségügyi Pénztár (MEP) vagy a rendőrség számára szolgáltatnak adatokat, illetve vényeket, átvételi elismervény ellenében. A rendőrség egyszer foglalt le vényeket még az Avtv. hatálybalépése előtt. (633/H/1999) 2000/88/II. szám A Baranya megyei kórházban az egészségügyi és a hozzájuk kapcsolódó személyes adatok kezelését vizsgáltuk. Az adatokat — a vonatkozó törvényi előírások figyelembevételével, orvos-informatikus által összeállított, a kórház összes manuális és számítógépes nyilvántartására kiterjedő — adatvédelmi szabályzat szerint csak az arra jogosultsággal rendelkezők kezelik. A szabályzat rendelkezik az adatbiztonság kérdéseiről, valamint az egészségügyi dokumentációnak az adatkezelési rendszerben való ellenőrizhetőségéről is. A pszichiátriai intézetben a szűk folyosók és a hangszigetelés nélküli ajtók miatt a járóbeteg-ellátásban részt vevők magánéletének védelméhez fűződő joga veszélyeztetve van. (634/H/1999) Az Állami Népegészségügyi és Tisztiorvosi Szolgálat Baranya Megyei Intézetének adatkezelési gyakorlatát megfelelőnek ítéltük. Személyes adatokat elsősorban az ÁNTSZ városi intézetei kezelnek, tőlük többségében statisztikai adatokat kap a megyei intézet. Az élelmezés-egészségügyi nyilvántartást manuálisan, az intézet más adatállományait — megfelelő védelemmel ellátott — számítógépen kezelik. Adatkezelési és adatvédelmi szabályzat, adatszolgáltatásra vonatkozó nyilvántartások, valamint adatvédelmi felelős garantálja a nyilvántartások jogszerű használatát. A megfelelő irattározási, valamint a selejtezési gyakorlat kialakításához országosan egységes szabályozásra lenne szükség. (635/H/1999) A Baranya Megyei Egészségbiztosítási Pénztár adatkezelési gyakorlatának áttekintése a számítógépes rendszerekre, az adattovábbításokra, és — egy egyedi ügy ellenőrzése céljából — az ügyfélszolgálatra terjedt ki. A számítógépközpontban a különböző adatbázisokat (a vénynyilvántartást, az egészségügyi ellátások finanszírozására vonatkozó adatokat, az anyasági ellátások és a családi pótlék nyilvántartását, a TAJ-számokat) más-más szerveren tárolják, és az előírásoknak megfelelően kezelik. Informatikai kapcsolatuk csak az országos központtal van. A gyógyszertáraktól kizárólag mágneslemezen érkezik a havi jelentés. A vényellenőrzés általában orvosonként történik, de lehetőség van bármilyen lekérdezésre a vénynyilvántartásból. A nyilvántartáshoz csak a vényellenőrzéssel foglalkozó munkatársak férhetnek hozzá, saját jelszóval. A beteg nevét és a felírt gyógyszer fajtáját csak a főgyógyszerész és az ellenőrző főorvos jogosult megismerni. Ugyanez vonatkozik az egészségügyi ellátások térítésére is. A rendőrségi, és más hatósági megkeresésekre a pénztár főigazgatója válaszol, a jogi konzultáció után. A terhességi gyermekágyi segély folyósításával kapcsolatos eljárás során az ügyfélszolgálaton nem fénymásolják le a teljes terhesgondozási könyvet, hanem csak azokat a lapokat, amelyek az anya nevét és a terhesgondozási rendelésen történt négyszeri megjelenés igazolását tartalmazzák. (636/H/1999) D) A BÁCS-KISKUN MEGYEI MODELL Előző évi beszámolónkban szóltunk arról, hogy 1999-től működik Bács-Kiskun megyében a kanadai állami információpolitika magyarországi viszonyokra honosított változata, amelyet ma már nyugodtan nevezhetünk Bács-Kiskun megyei modellnek. Ennek lényege az, hogy az állami, önkormányzati és egyéb közfeladatot ellátó szervek erre kinevezett munkatársa mint az információs jogok helyi megbízottja segít abban, hogy a kért közérdekű adatok minél gyorsabban jussanak el a polgárokhoz, és a polgárok egyszerűbben és könnyebben rendelkezhessenek személyes adataikkal. A helyi megbízottak tehát nem helyi adatvédelmi biztosok. Nekik nem feladatuk, hogy adatkezelést érintő panaszokat kivizsgáljanak, szerepük, hogy a bürokrácia útvesztőit nem ismerő polgároknak segítséget nyújtsanak. 1998-ban Bács-Kiskun megyében az Adatvédelmi Biztos Irodájának munkatársai tanfolyamot és konzultációkat tartottak a leendő helyi adatvédelmi megbízottak képzésére, hogy ezzel segítsék az adatkezelési, tájékoztatási munka színvonalának javítását. A képzés a résztvevők visszajelzései, valamint a kísérletet kezdeményező és annak szervezésében főszerepet játszó megyei közigazgatási hivatalvezető, dr. Metzinger Éva értékelése szerint hasznosnak és sikeresnek bizonyult. A képzésnek (36 szervezet) 40 résztvevője volt, és 1999 januárjában az új megbízottak hivatalba álltak. A Bács-Kiskun megyei információs jogi megbízottak tevékenységének első éve a következő tapasztalatokat hozta: A megye 13 városi önkormányzata létesített ilyen funkciót, mellyel vagy az aljegyzőt vagy az önkormányzat egy osztályvezetőjét bízták meg. A megyei szervek közül a következőknél van adatvédelmi megbízott: Munkaügyi Központ Munkabiztonsági és Munkaügyi Felügyelősége, a Központi Statisztikai Hivatal (KSH) Igazgatósága, Földhivatal, Állategészségügyi és Élelmiszer Ellenőrző Állomás, Növényegészségügyi és Talajvédelmi Állomás, Alsó-Dunavölgyi Környezetvédelmi Felügyelőség, Állami Népegészségügyi és Tisztiorvosi Szolgálat (ÁNTSZ), Adó- és Pénzügyi Ellenőrzési Hivatal (APEH), Munkaügyi Központ, Alsó-Dunavölgyi Vízügyi Igazgatóság, Területi Államháztartási és Közigazgatási Információs Szolgálat (TÁKISZ), Polgári Védelem Parancsnoksága, Tűzoltó-parancsnokság, Hadkiegészítő Parancsnokság, Megyei Egészségbiztosítási Pénztár, Megyei Agrárkamara, Megyei Kereskedelmi és Iparkamara, Megyei Önkormányzat Kórháza, Megyei Pedagógiai Intézet, Megyei Büntetés-végrehajtási Intézet. Ez utóbbi szerveknél valamelyik vezető munkatársat vagy a hivatal informatikusát nevezték ki adatvédelmi megbízottnak. Az érintett szervek 70%-ánál a helyi adatvédelmi megbízotti munkakör bekerült a szervezeti és működési szabályzatba vagy az ügyrendbe. A szervezetek 10—15%-ánál a módosítás a közeljövőben esedékes, a többi szervezet esetében az új feladatokat a munkaköri leírás tartalmazza. Fontos volt, hogy az egyes szervezetek munkatársai is megismerjék az új „intézmény” feladatkörét. Ez a tájékoztatás mindenütt megtörtént. A polgárok tájékoztatására pedig a helyi sajtó útján került sor. 2000/88/II. szám Egyelőre a megbízottakat elsősorban saját munkatársaik keresik meg, többnyire személyes adatok kezelésével kapcsolatos ügyben. Magánszemélyek eddig ritkán fordultak hozzájuk: esetenként egy-egy történész kutatás céljából vagy hozzátartozók felkutatása, családfakutatás kapcsán. Külső szervek közül leginkább a rendőrség, a bíróság, a Dél- Magyarországi Áramszolgáltató Rt. (Démász), a Dél-alföldi Gáz Szolgáltató Rt. (Dégáz), az APEH, az illetékhivatal jelentkezett adategyeztetés, illetve bírósági megkereséshez személyes adatok megkérése céljából. Adatkérésre vonatkozó kérelem elutasítása csupán néhány esetben fordult elő, mégpedig adathiány miatt. Az új intézményt kialakító szervezetek véleménye szerint nagyon hasznos volt a képzés, mert felhívta a figyelmet a téma fontosságára, segített a jogszerű adatkezeléssel kapcsolatos gyakorlat kialakításában, a jogszabályok helyes értelmezésében. A tanfolyam, illetve a konzultációk esettanulmányaiból leszűrt tapasztalatok megkönnyítették a gyakorlati felkészülést a munkatársak számára. Ugyancsak segítette a helyi megbízottak munkáját egymás tapasztalatainak megismerése. Általános vélemény volt, hogy jó szakmai hátteret jelent a munkában az éves ombudsmani beszámoló. E) NEMZETKÖZI VONATKOZÁSÚ ÜGYEK Az 1999. év nemzetközi vonatkozású ügyei közül legfontosabb az, hogy az Európai Parlament és a Tanács 95/46/EC irányelve alapján létrehozott — adatvédelmi ügyekért felelős — munkacsoportot a bizottság megbízta azzal, hogy vizsgálja meg a személyes adatok védelmi szintjét Magyarországon. Az egyénnek a személyes adatok feldolgozásával kapcsolatos védelméről és ezeknek az adatoknak a szabad áramlásáról szóló irányelv 25. cikke szerint a személyes adatok harmadik országba csak akkor vihetők át, ha a kérdéses harmadik ország megfelelő védelmi szintet nyújt. A harmadik ország által nyújtott védelem szintjét az adatátviteli műveletek valamennyi körülményének figyelembe vételével lehet megítélni, különös figyelemmel az adatok jellegére, a kérdéses harmadik országban hatályos általános és ágazati jogszabályokra, foglalkozási szabályokra és biztonsági intézkedésekre. A munkacsoport több alkalommal is megkereste az adatvédelmi biztost a magyar adatvédelmi szabályozásra és a biztos tevékenységére, gyakorlatára irányuló kérdéseivel 1999 tavaszán. A biztos válaszai nyomán a munkacsoport olyan ajánlást készített a bizottságnak és a tanácsnak, amelyben javasolta: állapítsák meg azt, hogy Magyarország az irányelv értelmében megfelelő védelmi szintet biztosít. A munkacsoport kedvező ajánlása azért is jelentős, mert az adatvédelem terén kedvező megítélést biztosít Magyarországnak az uniós jogharmonizáció, majd belépés folyamatában (az ajánlás teljes szövege a Függelékben olvasható). (209/K/1999) Pontatlan az Európai Bizottság 1999. október 13-án kelt, „Magyarország előrehaladásáról a tagság felé” című éves jelentésének az a megállapítása, amely szerint „Az Europol rendelkezéseivel összhangban az adatvédelmi és -közlési kritériumoknak, valamint a kommunikációs szabályozásnak megfelelően, független nemzeti adatvédelmi testület létrehozására vonatkozóan Magyarország 1999-ben megtette a szükséges intézkedéseket. Létrehoztak egy független nemzeti adatvédelmi szervet és az adatvédelmi ombudsman intézményét” (3.7. Justice & Home Affairs, Police. Lásd: http://www.europa.eu.int/comm/enlargement/hungary). A bizottság jelentésében hivatkozott „független adatvédelmi szerv”: az Európai Unió bűnüldözési információs rendszere és a Nemzetközi Bűnügyi Rendőrség Szervezete (NEBEK) keretében megvalósuló együttműködésről és

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes